24 ಗಂಟೆ ಶ್ರಮಿಸುತ್ತಿರುವ ಪೊಲೀಸರಿಗೆ ಪ್ರತಿದಿನ ಊಟ ನೀಡುತ್ತಿದೆ ಮರ್ಸಿ ಮಿಷನ್ ಬೆಂಗಳೂರು: ಡಿ.ಜೆ ಹಳ್ಳಿ ಹಾಗೂ ಕೆಜಿಹಳ್ಳಿ ಪ್ರಕರಣಕ್ಕೆ ಸಂಬಂಧಿಸಿದಂತೆ ಹಗಲು ರಾತ್ರಿ ಶ್ರಮಿಸುತ್ತಿರುವ ಪೊಲೀಸರಿಗೆ ಊಟ ನೀಡುವ ಮೂಲಕ ಮರ್ಸಿ ಮಿಷನ್ ಎನ್ಜಿಓ ಮಾನವೀಯತೆ ಮೆರೆದಿದೆ. ಘಟನೆ ಬಳಿಕ ಭದ್ರತೆಗಾಗಿ ನಗರದ ವಿವಿಧ ಠಾಣಾ ವ್ಯಾಪ್ತಿಗಳಲ್ಲಿ ಪೊಲೀಸರು ಗಸ್ತು ತಿರುಗುತ್ತಿದ್ದು, ಕರ್ತವ್ಯ ನಿರತ ಸಿಬ್ಬಂದಿಗೆ ಮರ್ಸಿ ಮಿಷನ್ ಎನ್ಜಿಓ ಸಂಸ್ಥೆ ದಿನಕ್ಕೆರಡು ಬಾರಿ ಊಟ ನೀಡುವ ಕೆಲಸ ಮಾಡುತ್ತಿದೆ. 20ಕ್ಕಿಂತ ಹೆಚ್ಚು ಎನ್ಜಿಓಗಳು ಸೇರಿ ಮರ್ಸಿ ಮಿಷನ್ ಸಂಸ್ಥೆ ಹೆಸರಿನಲ್ಲಿ ಹಲವು ವರ್ಷಗಳಿಂದ ಸಾಮಾಜಿಕ ಕೆಲಸಗಳಲ್ಲಿ ತೊಡಗಿಸಿಕೊಂಡಿದ್ದು, ಪ್ರತಿದಿನ 800 ಜನರಿಗೆ ಊಟ ನೀಡುವ ಕೆಲಸ ಮಾಡುತ್ತಿದೆ. ಪೊಲೀಸರಿಗೆ ಅನ್ನ ನೀಡುವ ಜೊತೆ ಜೊತೆಗೆ ಆರೋಪಿಗಳಿಂದ ಹಾನಿಗೊಳಗಾದ ಪೊಲೀಸ್ ಠಾಣೆಯನ್ನು ಮತ್ತೆ ಮೊದಲಿನಂತೆ ಮಾಡಿಕೊಳ್ಳುವುದಾಗಿ ಭರವಸೆ ನೀಡಿದ್ದಾರೆ. ಇನ್ನು ಇದೇ ಸಂಸ್ಥೆ ಕೊರೊನಾದಿಂದ ಸಾವನ್ನಪ್ಪಿರುವ 400ಕ್ಕೂ ಹೆಚ್ಚು ಜನರ ಅಂತ್ಯಕ್ರಿಯೆ ನೆರೆವೇರಿಸಿದೆ. ಜಾತಿ, ಮತ ಎಂದು ನೋಡದೆ ಸಕಲ ರೀತಿಯಲ್ಲಿ ಗೌರವಯುತವಾಗಿ ಸಂಪ್ರದಾಯಬದ್ಧವಾಗಿ ಅಂತ್ಯಕ್ರಿಯೆ ನಡೆಸಿಕೊಟ್ಟಿದೆ ಎನ್ನಲಾಗಿದೆ. ಮರ್ಸಿ ಮಿಷನ್ ಸಂಸ್ಥೆಯ ಸಹಾಯ ಮನೋಭಾವಕ್ಕೆ ಇಡೀ ಪೊಲೀಸ್ ಇಲಾಖೆ ಶ್ಲಾಘನೆ ವ್ಯಕ್ತಪಡಿಸಿದ್ದು, ಧನ್ಯನಾದ ತಿಳಿಸಿದ್ದಾರೆ.